b'\n_START_ARTICLE_\nBuddhistisk forum\n_START_PARAGRAPH_\nForeningen Buddhistisk Forum er forum for \xc3\xa5bne og usekteriske m\xc3\xb8der mellem buddhismen og vestlig kultur, og nyhedsbreve til medlemmerne formidler blandt andet informationer om buddhistiske grupper i Danmark._NEWLINE_Et tidsskrift med samme navn som foreningen udkommer to gange \xc3\xa5rligt. Heri behandles forskellige emner, relateret til buddhismen, mere indg\xc3\xa5ende._NEWLINE_Buddhistisk Forum opretholder ogs\xc3\xa5 internetsider. Her kan du finde flere oplysninger om foreningen, samt oplysninger om mange buddhistiske grupper i Danmark og Sk\xc3\xa5ne_NEWLINE_Foreningen optager alle interesserede, uanset religi\xc3\xb8s holdning, og er alts\xc3\xa5 ikke forbeholdt ud\xc3\xb8vende buddhister._NEWLINE_Den grundl\xc3\xa6ggende tanke bag Buddhistisk Forum er at besk\xc3\xa6ftige sig med alle buddhistiske retninger. Vi arbejder for udvidet forst\xc3\xa5else mellem retningerne ved at arrangere f\xc3\xa6llesmeditationer samt foredrag og studiekredse med l\xc3\xa6rere og mestre fra forskellige traditioner._NEWLINE_Vi har desuden planer om at oprette en bes\xc3\xb8gstjeneste til gavn for mennesker, der har behov for det. Grundlaget for denne tjeneste er \xe2\x80\x93 som alt andet i foreningen \xe2\x80\x93 ikke-kommerciel: Hele \xc3\xb8konomien er baseret p\xc3\xa5 frivillige bidrag samt medlems- og entr\xc3\xa9indt\xc3\xa6gter._NEWLINE_Buddhistisk Forum blev grundlagt i 1991 p\xc3\xa5 initiativ af den herboende r\xc3\xa5dgiver og foredragsholder T.D. Lakha Lama, som er f\xc3\xb8dt og opvokset i Tibet. Han er uddannet ved klosteruniversitetet i Drepung og senere i Benares i Indien.'